CELEX: 32022R0156
Language: fi
Date: 2022-02-04 00:00:00
Title: Neuvoston täytäntöönpanoasetus (EU) 2022/156, annettu 4 päivänä helmikuuta 2022, Malin tilanteen johdosta määrättävistä rajoittavista toimenpiteistä annetun asetuksen (EU) 2017/1770 12 artiklan 2 kohdan täytäntöönpanosta

4.2.2022   
               
               
                  FI
               
               
                  Euroopan unionin virallinen lehti
               
               
                  LI 25/1
               
            
         NEUVOSTON TÄYTÄNTÖÖNPANOASETUS (EU) 2022/156,
         annettu 4 päivänä helmikuuta 2022,
         Malin tilanteen johdosta määrättävistä rajoittavista toimenpiteistä annetun asetuksen (EU) 2017/1770 12 artiklan 2 kohdan täytäntöönpanosta
         EUROOPAN UNIONIN NEUVOSTO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon Malin tilanteen johdosta määrättävistä rajoittavista toimenpiteistä 28 päivänä syyskuuta 2017 annetun neuvoston asetuksen (EU) 2017/1770 (1) ja erityisesti sen 12 artiklan 2 kohdan,
         ottaa huomioon unionin ulkoasioiden ja turvallisuuspolitiikan korkean edustajan ehdotuksen,
         sekä katsoo seuraavaa:
         
                     (1)
                  
                  
                     Neuvosto hyväksyi 28 päivänä syyskuuta 2017 asetuksen (EU) 2017/1770.
                  
               
                     (2)
                  
                  
                     Neuvosto hyväksyi 13 päivänä joulukuuta 2021 asetuksen (EU) 2021/2201, millä pannaan täytäntöön päätös (YUTP) 2021/2208 (2), jolla perustettiin uusi kehys sellaisiin henkilöihin ja yhteisöihin kohdistettavia rajoittavia toimenpiteitä varten, jotka uhkaavat Malin rauhaa, turvallisuutta tai vakautta taikka pyrkivät estämään Malin poliittisen siirtymän menestyksekkään toteuttamisen tai vaikeuttavat sitä.
                  
               
                     (3)
                  
                  
                     Länsi-Afrikan valtioiden talousyhteisön (ECOWAS) kokouksessa 15 päivänä syyskuuta 2020 tehdyn päätöksen ja siirtymää koskevassa peruskirjassa määrätyn mukaisesti Malin siirtymäkauden viranomaisten oli määrä toteuttaa poliittinen siirtymä ja vallan siirtäminen vaaleilla valituille siviiliviranomaisille 18 kuukauden siirtymäkauden aikana. Niiden oli määrä kyseisen ajan kuluessa järjestää vapaat ja oikeudenmukaiset presidentin- ja parlamenttivaalit, jotka oli suunniteltu pidettäviksi 27 päivänä helmikuuta 2022, sekä alue- ja paikallisvaalit ja tarvittaessa perustuslakia koskeva kansanäänestys.
                  
               
                     (4)
                  
                  
                     Malin siirtymäkauden viranomaiset toimittivat 8 päivänä tammikuuta 2022 ECOWASin viranomaisille uuden aikataulun, jonka mukaan presidentinvaalit järjestettäisiin joulukuun 2025 lopussa, mikä pidentäisi siirtymäkautta yhteensä viiteen ja puoleen vuoteen ECOWASin kanssa 15 päivänä syyskuuta 2020 tehdyn sopimuksen ja siirtymäkauden peruskirjaan sisältyvän sitoumuksen vastaisesti. ECOWASin viranomainen totesi valitettavasti, että Malin siirtymäkauden viranomaiset eivät ole toteuttaneet tarvittavia toimia presidentinvaalien järjestämiseksi ennen 27 päivää helmikuuta 2022, mikä on vastoin ECOWASin viranomaisen kanssa 15 päivänä syyskuuta 2020 tehtyä sopimusta ja siirtymäkauden peruskirjaan sisältyvää sitoumusta. ECOWASin viranomainen pahoitteli syvästi siirtymäkauden viranomaisten ilmeistä ja räikeää poliittisen tahdon puutetta, joka johti siihen, että vaalien valmisteluissa ei edistytty konkreettisesti huolimatta ECOWASin ja kaikkien alueellisten ja kansainvälisten kumppanien halukkuudesta tukea Malia tässä prosessissa. ECOWASin viranomainen totesi kansallisen uudelleenperustamiskonferenssin (Assises Nationales de la Refondation, ANR) 13 päivänä joulukuuta 2021 antamista päätelmistä, joiden perusteella tarkistettu vaaliaikataulu hyväksyttiin, että tärkeät sidosryhmät eivät osallistuneet kyseiseen tapahtumaan, mikä kuvastaa sitä, että kansalliset sidosryhmät eivät olleet yksimielisiä ehdotetusta aikataulusta. Edellä esitetyn perusteella ECOWAS päätti 9 päivänä tammikuuta 2022 pitää voimassa 7 päivänä marraskuuta 2021 Malille ja siirtymäkauden viranomaisille määrätyt alkuperäiset pakotteet ja määräsi uusia talous- ja rahoituspakotteita.
                  
               
                     (5)
                  
                  
                     Koska Malin tilanne jatkuu vakavana, viisi henkilöä olisi sisällytettävä asetuksen (EU) 2017/1770 liitteessä I a olevaan luetteloon luonnollisista henkilöistä, oikeushenkilöistä, yhteisöistä ja elimistä, joihin kohdistetaan rajoittavia toimenpiteitä.
                  
               
                     (6)
                  
                  
                     Asetuksen (EU) 2017/1770 liite I a olisi näin ollen muutettava tämän mukaisesti,
                  
               ON HYVÄKSYNYT TÄMÄN ASETUKSEN:
         
            1 artikla
            Muutetaan asetuksen (EU) 2017/1770 liite I a tämän asetuksen liitteen mukaisesti.
         
         
            2 artikla
            Tämä asetus tulee voimaan sinä päivänä, jona se julkaistaan Euroopan unionin virallisessa lehdessä.
         
         
            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 4 päivänä helmikuuta 2022.
            
               
                  Neuvoston puolesta
               
               
                  Puheenjohtaja
               
               J.-Y. LE DRIAN
            
         
         
            (1)  EUVL L 251, 29.9.2017, s. 1.
         
            (2)  Neuvoston päätös (YUTP) 2021/2208, annettu 13 päivänä joulukuuta 2021, Malin tilanteen johdosta määrättävistä rajoittavista toimenpiteistä annetun päätöksen (YUTP) 2017/1775 muuttamisesta (EUVL L 446, 14.12.2021, s. 44).
      
      
         
            LIITE
            Lisätään seuraavat merkinnät asetuksen (EU) 2017/1770 liitteessä I a olevaan otsakkeeseen ”Luettelo 2 b artiklassa tarkoitetuista luonnollisista henkilöistä, oikeushenkilöistä, yhteisöistä ja elimistä”:
            
               
                            
                        
                        
                           Nimi
                        
                        
                           Tunnistustiedot
                        
                        
                           Perusteet
                        
                        
                           Luetteloon merkitsemisen päivämäärä
                        
                     
                           ”1.
                        
                        
                           DIAW, Malick
                        
                        
                           Syntymäpaikka: Ségou
                           Syntymäaika: 2.12.1979
                           Kansalaisuus: malilainen
                           Passin numero: B0722922, voimassa 13.8.2018 asti
                           Sukupuoli: mies
                           Asema: kansallisen siirtymäneuvoston (siirtymästä vastaava lainsäädäntöelin) puheenjohtaja, eversti
                           Osoite: Koulouba – Présidence de la République. 00223 BAMAKO
                        
                        
                           Malick Diaw on eversti Assimi Goïtan sisäpiirin keskeinen jäsen. Katin kolmannen sotilasalueen esikuntapäällikkönä hän oli yksi 18. elokuuta 2020 toteutetun vallankaappauksen alullepanijoista eversti (colonel-major) Ismaël Waguén, eversti Assimi Goïtan, eversti Sadio Camaran ja eversti Modibo Konén kanssa.
                           Malick Diaw on näin ollen vastuussa toimista tai politiikoista, jotka uhkaavat Malin rauhaa, turvallisuutta ja vakautta.
                           Malick Diaw on myös keskeinen toimija siirtymässä, sillä hän on toiminut kansallisen siirtymäneuvoston (Conseil national de transition, CNT) puheenjohtajana joulukuusta 2020 lähtien.
                           CNT ei ole edistynyt merkittävästi niiden "tehtävien" osalta, jotka vahvistettiin 1. lokakuuta 2020 annetussa siirtymäkauden peruskirjassa ja jotka oli määrä saada suoritettua 18 kuukauden kuluessa, mistä on osoituksena se, että CNT ei ole hyväksynyt vaalilakiehdotusta. Tämä viivyttää osaltaan vaalien järjestämistä ja näin ollen Malin poliittisen siirtymän onnistunutta loppuun saattamista.
                           ECOWAS määräsi marraskuussa 2021 siirtymäkauden viranomaisille (Malick Diaw mukaan lukien) henkilökohtaisia pakotteita sillä perusteella, että he olivat viivyttäneet vaalien järjestämistä ja siirtymän toteuttamista.
                           Näin ollen Malick Diaw estää ja heikentää Malin poliittisen siirtymän onnistunutta loppuun saattamista.
                        
                        
                           4.2.2022
                        
                     
                           2.
                        
                        
                           WAGUÉ, Ismaël
                        
                        
                           Syntymäpaikka: Bamako
                           Syntymäaika: 2.3.1975
                           Kansalaisuus: malilainen
                           Passin numero: diplomaattipassi AA0193660, voimassa 15.2.2023 asti
                           Sukupuoli: mies
                           Asema: sovintoministeri, eversti (colonel-major)
                           Osoite: Koulouba – Présidence de la République. 00223 BAMAKO
                        
                        
                           Eversti (colonel-major) Ismaël Wagué on eversti Assimi Goïtan sisäpiirin keskeinen jäsen ja oli yksi elokuussa 2020 toteutetun vallankaappauksen alullepanijoista eversti Goïtan, eversti Sadio Camaran, eversti Modibo Konén ja Malick Diaw kanssa.
                           Hän ilmoitti 19. elokuuta 2020, että armeija oli ottanut vallan, minkä jälkeen hänestä tuli "kansan pelastuksen kansallisen komitean" (Comité national pour le salut du peuple, CNSP) tiedottaja.
                           Ismaël Wagué on näin ollen vastuussa toimista, jotka uhkaavat Malin rauhaa, turvallisuutta ja vakautta.
                           Siirtymäkauden hallituksen sovintoministerinä lokakuusta 2020 lähtien toiminut Ismaël Wagué vastaa Malin rauhan- ja sovintosopimuksen täytäntöönpanemisesta. Lokakuussa 2021 esittämällään lausumalla hän osallistui Malin rauhan- ja sovintosopimuksen seurantakomitean (Comité de suivi de l'accord, CSA) toiminnan ja näin olen myös siirtymäkauden peruskirjan 2 artiklassa määrätyn sopimuksen täytäntöönpanon estämiseen.
                           ECOWAS määräsi marraskuussa 2021 siirtymäkauden viranomaisille (Ismaël Wagué mukaan lukien) henkilökohtaisia pakotteita sillä perusteella, että he olivat viivyttäneet vaalien järjestämistä ja siirtymän toteuttamista.
                           Ismaël Wagué on näin ollen vastuussa Malin rauhaa, turvallisuutta ja vakautta uhkaavista toimista sekä Malin poliittisen siirtymän onnistuneen loppuun saattamisen estämisestä ja heikentämisestä.
                        
                        
                           4.2.2022
                        
                     
                           3.
                        
                        
                           MAÏGA, Choguel
                        
                        
                           Syntymäpaikka: Tabango, Gao, Mali
                           Syntymäaika: 31.12.1958
                           Kansalaisuus: malilainen
                           Passin numero: Malin myöntämä diplomaattipassi nro DA0004473, Schengen-viisumi myönnetty
                           Sukupuoli: mies
                           Asema: pääministeri
                           Osoite: Koulouba – Présidence de la République. 00223 BAMAKO
                        
                        
                           Pääministerinä kesäkuusta 2021 asti toiminut Choguel Maïga johtaa 24. toukokuuta 2021 tehdyn vallankaappauksen jälkeen muodostettua Malin siirtymäkauden hallitusta.
                           Vastoin sitä, mitä uudistusten ja vaalien aikataulusta oli aikaisemmin sovittu ECOWASin kanssa siirtymäkauden peruskirjan mukaisesti, hän ilmoitti kesäkuussa 2021 "kansallisen uudelleenperustamiskonferenssin" (Assises nationales de la refondation, ANR) järjestämisestä uudistuksia edeltävänä prosessina ja ennakkoedellytyksenä 27. helmikuuta 2022 pidettäviksi suunniteltujen vaalien järjestämiselle.
                           Kuten Choguel Maïga itse ilmoitti, ANR-konferenssia lykättiin tämän jälkeen useasti ja vaalit viivästyivät. Useat sidosryhmät boikotoivat ANR-konferenssia, joka lopulta järjestettiin joulukuussa 2021. Siirtymäkauden hallitus esitti ANR-konferenssin lopullisten suositusten pohjalta uuden aikataulun presidentinvaalien järjestämiseksi joulukuussa 2025, mikä mahdollistaisi siirtymäkauden viranomaisten pysyvän vallassa yli viisi vuotta.
                           ECOWAS määräsi marraskuussa 2021 siirtymäkauden viranomaisille (pääministeri Maïga mukaan lukien) henkilökohtaisia pakotteita sillä perusteella, että he olivat viivyttäneet vaalien järjestämistä ja siirtymän toteuttamista. ECOWAS korosti, että siirtymäkauden viranomaiset olivat käyttäneet tarvetta toteuttaa uudistuksia tekosyynä siirtymäkauden pidentämiselle ja heidän itsensä pysymiselle vallassa ilman demokraattisia vaaleja.
                           Choguel Maïga on pääministerinä suoraan vastuussa siirtymäkauden peruskirjassa määrättyjen vaalien lykkäämisestä, ja näin ollen hän estää Malin poliittisen siirtymän onnistunutta loppuun saattamista sekä vaarantaa sen erityisesti pyrkimällä estämään ja vaarantamalla vaalien järjestämisen ja vallan siirtämisen vaaleilla valituille viranomaisille.
                        
                        
                           4.2.2022
                        
                     
                           4.
                        
                        
                           MAÏGA, Ibrahim Ikassa
                        
                        
                           Syntymäpaikka: Tondibi, Gaon alue, Mali
                           Syntymäaika: 5.2.1971
                           Kansalaisuus: malilainen
                           Passin numero: Malin myöntämä diplomaattipassi
                           Sukupuoli: mies
                           Asema: uudelleenperustamisesta vastaava ministeri
                           Osoite: Koulouba – Présidence de la République. 00223 BAMAKO
                        
                        
                           Ibrahim Ikassa Maïga on M5-RFP:n (Mouvement du 5 juin - Rassemblement des forces patriotiques, Kesäkuun viidennen päivän liike - isänmaallisten voimien kokoontuminen) strategisen komitean jäsen; M5-RFP:llä oli keskeinen rooli presidentti Keitan syrjäyttämisessä.
                           Ibrahim Ikassa Maïga, joka on toiminut uudelleenperustamisesta vastaavana ministerinä kesäkuusta 2021 lähtien, on pääministeri Choguel Maigan ilmoituksen mukaan vastannut "kansallisen uudelleenperustamiskonferenssin" (Assises nationales de la refondation, ANR) suunnittelusta.
                           Vastoin sitä, mitä uudistusten ja vaalien aikataulusta oli aikaisemmin sovittu ECOWASin kanssa siirtymäkauden peruskirjan mukaisesti, siirtymäkauden hallitus ilmoitti ANR-konferenssin järjestämisestä uudistuksia edeltävänä prosessina ja ennakkoedellytyksenä 27. helmikuuta 2022 pidettäviksi suunniteltujen vaalien järjestämiselle.
                           Choguel Maïga ilmoitti sittemmin ANR-konferenssin lykkäämisestä useasti ja vaalit viivästyivät. Useat sidosryhmät boikotoivat ANR-konferenssia, joka lopulta järjestettiin joulukuussa 2021. Siirtymäkauden hallitus esitti ANR-konferenssin lopullisten suositusten pohjalta uuden aikataulun presidentinvaalien järjestämiseksi joulukuussa 2025, mikä mahdollistaisi siirtymäkauden viranomaisten pysyvän vallassa yli viisi vuotta.
                           ECOWAS hyväksyi marraskuussa 2021 henkilökohtaisia pakotteita siirtymäkauden viranomaisille (Ibrahim Ikassa Maïga mukaan lukien) sillä perusteella, että he olivat viivästyttäneet vaalien järjestämistä ja siirtymän toteuttamista. ECOWAS korosti, että siirtymäkauden viranomaiset olivat käyttäneet tarvetta toteuttaa uudistuksia tekosyynä siirtymän pidentämiselle ja heidän itsensä pysymiselle vallassa ilman demokraattisia vaaleja.
                           Asemassaan uudelleenperustamisesta vastaavana ministerinä Ibrahim Ikassa Maïga estää Malin poliittisen siirtymän onnistunutta loppuun saattamista sekä vaarantaa sen erityisesti pyrkimällä estämään ja vaarantamalla vaalien järjestämisen ja vallan siirtämisen vaaleilla valituille viranomaisille.
                        
                        
                           4.2.2022
                        
                     
                           5.
                        
                        
                           DIARRA, Adama Ben
                           alias Ben Le Cerveau
                        
                        
                           Syntymäpaikka: Kati, Mali
                           Kansalaisuus: malilainen
                           Passin numero: Malin myöntämä diplomaattipassi, Schengen-viisumi myönnetty
                           Sukupuoli: mies
                           Asema: kansallisen siirtymäneuvoston (siirtymästä vastaava lainsäädäntöelin) jäsen
                           Osoite: Koulouba – Présidence de la République. 00223 BAMAKO
                        
                        
                           Adama Ben Diarra, joka tunnetaan myös Camarade Ben Le Cerveauna, on yksi M5-RFP:n (Mouvement du 5 juin - Rassemblement des forces patriotiques, Kesäkuun viidennen päivän liike - isänmaallisten voimien kokoontuminen) nuorista johtajista; M5-RFP:llä oli keskeinen rooli presidentti Keitan syrjäyttämisessä. Adama Ben Diarra on myös Yéréwolo-liikkeen, joka on keskeisin siirtymäkauden viranomaisia tukeva organisaatio, johtaja ja on ollut kansallisen siirtymäkauden neuvoston (CNT) jäsen 3. joulukuuta 2021 alkaen.
                           CNT ei ole edistynyt merkittävästi niiden "tehtävien" osalta, jotka vahvistettiin 1. lokakuuta 2020 annetussa siirtymäkauden peruskirjassa ja jotka oli määrä saada suoritettua 18 kuukauden kuluessa, mistä on osoituksena se, että CNT ei ole hyväksynyt vaalilakiehdotusta. Tämä viivyttää osaltaan vaalien järjestämistä ja näin ollen Malin poliittisen siirtymän onnistunutta loppuun saattamista.
                           Adama Ben Diarra on puhunut aktiivisesti siirtymäkauden jatkamisen puolesta ja tukenut sitä poliittisissa tilaisuuksissa ja sosiaalisissa verkostoissa sekä sanonut, että siirtymäkauden viiden vuoden jatkaminen, josta siirtymäkauden viranomaiset päättivät "kansallisen uudelleenperustamiskonferenssin" (Assises nationales de la refondation, ANR) jälkeen, oli Malin kansan syvä toive.
                           Vastoin sitä, mitä uudistusten ja vaalien aikataulusta oli aikaisemmin sovittu ECOWASin kanssa siirtymäkauden peruskirjan mukaisesti, siirtymäkauden hallitus ilmoitti ANR-konferenssin järjestämisestä uudistuksia edeltävänä prosessina ja ennakkoedellytyksenä 27. helmikuuta 2022 pidettäviksi suunniteltujen vaalien järjestämiselle.
                        
                        
                           4.2.2022”
                        
                     
                            
                        
                        
                            
                        
                        
                            
                        
                        
                           Choguel Maïga ilmoitti sittemmin ANR-konferenssin lykkäämisestä useasti ja vaalit viivästyivät. Useat sidosryhmät boikotoivat ANR-konferenssia, joka lopulta järjestettiin joulukuussa 2021. Siirtymäkauden hallitus esitti ANR-konferenssin lopullisten suositusten pohjalta uuden aikataulun presidentinvaalien järjestämiseksi joulukuussa 2025, mikä mahdollistaisi siirtymäkauden hallituksen pysyvän vallassa yli viisi vuotta.
                           ECOWAS määräsi marraskuussa 2021 siirtymäkauden viranomaisille (Adama Ben Diarra mukaan lukien) henkilökohtaisia pakotteita sillä perusteella, että he olivat viivyttäneet vaalien järjestämistä ja siirtymän toteuttamista. ECOWAS korosti, että siirtymäviranomaiset olivat käyttäneet tarvetta toteuttaa uudistuksia tekosyynä siirtymän pidentämiselle ja heidän itsensä pysymiselle vallassa ilman demokraattisia vaaleja.
                           Adama Ben Diarra estää siten Malin poliittisen siirtymän onnistunutta loppuun saattamista sekä vaarantaa sen erityisesti pyrkimällä estämään ja vaarantamalla vaalien järjestämisen ja vallan siirtämisen vaaleilla valituille viranomaisille.